
ACORD 63/2008, DE 7 DE MAIG, DEL PLE DEL CONSELL DE L’AUDIOVISUAL DE CATALUNYA

1. L’article 33 de la Llei 22/2005, de 29 de desembre, de la comunicació audiovisual de Catalunya (LCA), estableix els principis d’organització i funcionament del servei públic audiovisual d’àmbit local a Catalunya. Entre d’altres previsions, l’apartat 3 de l’article esmentat disposa que abans que s’aprovi, la proposta de contracte programa s’ha de sotmetre a informació pública i el Consell de l’Audiovisual de Catalunya n’ha de fer un informe preceptiu. 

2. La proposta de contracte programa subscrit entre el Consorci Digital Mataró-Maresme i la societat gestora Mataró Audiovisual respon a un doble objectiu. En primer lloc, és l’instrument a través del qual es fixen i determinen els concrets objectius de servei públic que seran assumits tant per part de l’Administració competent (en aquest cas, el consorci local de referència), com de l’entitat a la qual s’encarrega de forma directa la prestació del servei (és a dir, la societat gestora). En aquest sentit, cal tenir present que ens trobem davant la prestació del servei públic audiovisual local, de tal forma que els esmentats objectius s’estableixen a partir d’un marc de referència complex. Aquest marc es troba format, d’entrada, per les missions de servei públic que de forma general estableix la LCA en el seu article 26.3. D’acord amb l’article 32.1 LCA, aquestes missions conformen també el marc de prestació del servei públic d’àmbit local, si bé s’especifica igualment la necessitat que siguin objecte d’un procés d’adaptació (de traducció, si es vol) en relació amb els específics interessos i necessitats de la corresponent comunitat local.

Aquest procés d’adaptació s’haurà de dur a terme, d’acord amb el legislador català, a través de dos instruments bàsics: el reglament d’organització i funcionament del servei públic, i el contracte programa. Concretament, i de forma sintètica, mentre al primer li correspondria la tasca de declinació, en clau local, de les missions de servei públic establertes a l’article 26.3 LCA, seria la funció del contracte programa establir objectius i accions específiques sobre la base dels criteris establerts tant per part del Parlament de Catalunya com, a continuació, per part de l’òrgan plenari de l’ens local corresponent.

La segona funció del contracte programa objecte de l’informe preceptiu del Consell, és esdevenir l’instrument, de naturalesa pluriennal, a través de la qual es garanteix, de forma proporcionada i transparent, i a la vista de les concretes accions descrites i assumides en el si del mateix, un finançament estable i degudament sanejat. El contracte programa garanteix, en definitiva, l’autonomia en la gestió directa del servei per part de l’entitat corresponent, sobre la base de la determinació d’uns paràmetres i uns compromisos duradors de finançament, els quals troben la seva contrapartida, lògicament, en l’assumpció d’uns determinats objectius i accions en la prestació del servei. 

3. La proposta de contracte programa objecte de l’informe del Consell constitueix, en definitiva, el darrer pas en l’establiment del marc d’actuació al qual es troba sotmesa, en darrera instància, l’entitat a la qual s’encarrega i a través de la qual es gestiona, de forma directa, el servei públic de televisió de la demarcació de Mataró (referència TL06B, canal 24, programa 1).
Per tot l’exposat, d’acord amb l’article 33.3 de la Llei 22/2005, de 29 de desembre, de la comunicació audiovisual de Catalunya, el Ple del Consell de l’Audiovisual de Catalunya, ha adoptat els següents, 

ACORDS

1.  Aprovar l’informe preceptiu a què fa referència l’article 33.3 de la Llei 22/2005, de 29 de desembre, de la comunicació audiovisual de Catalunya, sobre la proposta de contracte programa entre el Consorci Digital Mataró-Maresme i la Societat gestora Mataró Audiovisual, per a la prestació del servei públic de televisió en la demarcació de Mataró (referència TL06B, canal 24, programa 1), que s’incorpora com a annex i part integrant d’aquest acord. 

2. Notificar aquest Acord al Consorci Digital Mataró-Maresme.
Barcelona, 7 de maig de 2008

Josep M. Carbonell i Abelló                             Dolors Comas d’Argemir i Cendra

President                                                          Consellera secretària  

INFORME

Ref. Exp.: 1-Precp-2007   

Assumpte: Informe preceptiu del Consell de l’Audiovisual de Catalunya a què fa referència  l’article 33 de la Llei 22/2005, de 29 de desembre, de la comunicació audiovisual de Catalunya (LCA) sobre la proposta de contracte programa entre el Consorci Digital Mataró-Maresme i la Societat gestora Mataró Audiovisual per a la prestació del servei públic de televisió de la demarcació de Mataró (2007-2008).

1. Antecedents
El 6 de març de 2007 el President del Consorci Digital Mataró-Maresme ha tramés (registre entrada 0003E/488/2007) un escrit al qual adjunta un certificat de l’acord adoptat en sessió ordinària del Ple del Consorci, referent a l’aprovació amb caràcter inicial de la proposta de contracte programa entre el Consorci Digital Mataró-Maresme
 i la Societat gestora Mataró Audiovisual per a la prestació del servei públic de televisió de la demarcació de Mataró (2007-2008), donant-ne trasllat al Consell per tal que emeti l’esmentat informe preceptiu. De forma simultània, l’esmentat Consorci va acordar l’obertura de sengles tràmits d’informació pública i d’audiència als interessats.

Posteriorment, i a la vista del contingut de la documentació presentada pel Consorci Digital Mataró-Maresme, el Consell de l’Audiovisual de Catalunya va sol·licitar a l’organisme esmentat un seguit d’aclariments del contracte programa subscrit pel Consorci Digital-Maresme i la societat gestora Mataró Audiovisual. 

En resposta a la sol·licitud efectuada per aquest Consell, el 3 d’abril de 2008 (registre d’entrada núm. 1940/2008) va tenir entrada el certificat de l’acord adoptat per la Comissió de seguiment del contracte programa entre el Consorci Digital Mataró-Maresme i Mataró Audiovisual, adoptat en sessió constitutiva de data 7 de març de 2008 sobre l’informe d’aclariments del contracte programa per part del Consorci Digital Mataró-Maresme, així com la documentació gràfica relativa a l’informe d’aclariments del contracte programa esmentat. Cal fer notar que, entre aquesta documentació, destaca el Reglament d’organització i funcionament del servei públic audiovisual del Consorci de referència per a la gestió de la televisió digital pública del canal múltiple de la demarcació Mataró-Maresme Sud, la presentació del Consorci Digital Mataró-Maresme i les tarifes de publicitat de Maresmedigital TV (nom comercial de la televisió gestionada per Mataró Audiovisual).

2. Consideracions prèvies

D’acord amb la normativa vigent, el contracte programa respon a un doble objectiu. En primer lloc, és l’instrument a través del qual es fixen i determinen els concrets objectius de servei públic que seran assumits tant per part de l’Administració competent (en aquest cas, el consorci local de referència), com de l’entitat a la qual s’encarrega de forma directa la prestació del servei (és a dir, la societat gestora). Cal tenir present que en aquest cas ens trobem davant la prestació del servei públic audiovisual local, de tal forma que els esmentats objectius s’estableixen a partir d’un marc de referència complex. Aquest marc es troba format, d’entrada, per les missions de servei públic que de forma general estableix la LCA en el seu article 26.3. D’acord amb l’article 32.1 LCA, aquestes missions conformen també el marc de prestació del servei públic d’àmbit local, si bé s’especifica igualment la necessitat que siguin objecte d’un procés d’adaptació (de traducció, si es vol) en relació amb els específics interessos i necessitats de la corresponent comunitat local.

Aquest procés d’adaptació s’haurà de dur a terme, d’acord amb el legislador català, a través de dos instruments bàsics: el reglament d’organització i funcionament del servei públic, i el contracte programa. Concretament, i de forma sintètica, mentre al primer li correspondria la tasca de declinació, en clau local, de les missions de servei públic establertes a l’article 26.3 LCA, seria la funció del contracte programa establir objectius i accions específiques sobre la base dels criteris establerts tant per part del Parlament de Catalunya com, a continuació, per part de l’òrgan plenari de l’ens local corresponent.

El document que en aquests moments s’analitza constitueix, en definitiva, el darrer pas en l’establiment del marc d’actuació al qual es troba sotmesa, en darrera instància, l’entitat a la qual s’encarrega i a través de la qual es gestiona, de forma directa, el servei públic de referència. Això no obstant, cal fer notar que, sens perjudici de la valoració positiva que fa aquest Consell en relació al desplegament detallat de les missions de servei públic duta a terme per part de la proposta que s’analitza, el cert és que en el contingut del contracte programa no existeixen al·lusions específiques en relació amb el contingut del reglament d’organització i funcionament del servei, que necessàriament ha de conformar, junt amb la LCA, el seu marc jurídic de referència. En aquest sentit, el Consell constata la existència del Reglament, mitjançant la seva aportació com a document annex a l’informe d’aclariments. 

La segona funció del contracte programa és esdevenir l’instrument, de naturalesa pluriennal, a través de la qual es garanteix, de forma proporcionada i transparent, i a la vista de les concretes accions descrites i assumides en el si del mateix, un finançament estable i degudament sanejat. El contracte programa garanteix, en definitiva, l’autonomia en la gestió directa del servei per part de l’entitat corresponent, sobre la base de la determinació d’uns paràmetres i uns compromisos duradors de finançament, els quals troben la seva contrapartida, lògicament, en l’assumpció d’uns determinats objectius i accions en la prestació del servei. 

Per tots aquests motius, es necessari fer notar en aquest moment que la durada de la proposta de contracte programa objecte d’anàlisi potser és excessivament curta. En aquest sentit, en virtut de la clàusula cinquena, la duració del contracte programa s’estendrà fins a 31 de desembre de 2008, i si bé és cert que es preveu la possibilitat de la seva pròrroga, més enllà d’aquesta data no es formula cap mena de previsió definitiva ni en matèria d’objectius i accions dins l’àmbit prestacional, ni en matèria de finançament.

Aquest Consell és conscient, tal com es posa de manifest en la pròpia proposta, que l’any 2007 és tot just l’any d’arrencada d’una experiència de televisió local amb unes característiques i un format i abast territorial inèdites fins la data, i que això segurament justifica els termes en què es limita la vigència del contracte programa. Dit això, cal assenyalar també la necessitat, des del moment en què sigui possible, de perllongar la mateixa i d’ampliar tant els compromisos de prestació com els referits al finançament fins assolir una perspectiva temporal òptima de quatre anys.

Aquest extrem ha estat objecte d’aclariment per part de la Comissió de seguiment del Contracte programa entre el Consorci Digital Mataró-Maresme i Mataró Audiovisual (en endavant, la Comissió de seguiment) en el següent sentit: “el contracte-programa té una durada de 2 anys prorrogables fins a un màxim de quatre, i que aquesta a efectes de la prestació del servei públic audiovisual de TDTL pot semblar relativament breu. Aclariment, cal considerar: A) la relació entre el Consorci Digital Mataró-Maresme i la societat Mataró Audiovisual ve regulada de forma permanent i estable al considerar-se pel reglament que aquesta és la societat prestadora exclusiva del mateix. B) que al tractar-se dels anys d’arrencada, i les poques referències prèvies, calia establir terminis temporals més curts per tal de tenir la potestat de canvi i adaptació”.

Malgrat és cert que ens trobem davant de l’arrencada d’una experiència novedosa en l’àmbit de la prestació dels serveis de televisió, el Consell de l’Audiovisual de Catalunya considera convenient reiterar amb caràcter general la manca de concreció en l’apartat IV de l’annex (objectius de la societat gestora en l’acompliment de les missions de servei públic) de la quantitat d’hores de programació pels anys successius al primer. En aquest sentit, cal insistir que en la mesura en que sigui possible es concretin els compromisos de prestació del servei per tot el període de vigència.

2. Estructura i contingut de la proposta 
Amb caràcter previ, cal fer notar la incorporació en el Consorci de dos ens no planificats en el programa adjudicat: Caldes d’Estrac i el Consell Comarcal del Maresme. Així mateix, també s’observa l’absència en el consorci constituït dels municipis Premià de Mar, Vilassar de Mar i Montgat que, d’altra banda, sí estaven planificats. 

El document tramès al Consell consta essencialment de dues parts. La primera correspon al clausulat del contracte programa pròpiament dit. La segona està integrada per un document annex on es desenvolupen i precisen, per remissió, les estipulacions contingudes en el primer.

El contracte programa està conformat per vuit clàusules, relatives a la seva naturalesa i finalitat, els compromisos de la societat gestora, els principis econòmics generals per a la prestació del servei, la identificació de la necessitat de finançament per cobrir la insuficiència de recursos generats per l’explotació del servei públic de comunicació audiovisual, la seva vigència, la creació i regulació de la comissió de seguiment del contracte programa, la revisió del contracte programa, així com els tràmits necessaris per a l’aprovació definitiva del mateix.

Pel que fa a l’annex, està estructurat en diverses parts i trobem una anàlisi pormenoritzada del model de finançament de la televisió pública d’acord amb els termes previstos per part de les institucions de la Unió Europea, una igualment extensa descripció dels diferents paràmetres normatius sobre la base dels quals es pot identificar el contingut conformador de la noció de servei públic de televisió. Cal advertir, no obstant, que s’ha produït una modificació normativa en la regulació de l’ens públic que gestiona els mitjans de comunicació de la Generalitat de Catalunya. En aquest sentit, s’ha de substituir la referència a la Llei 10/1983, de 30 de maig, de creació de l’Ens Públic Corporació Catalana de Ràdio i Televisió (amb els preceptes concordants), per la Llei 11/2007, d’11 d’octubre, de la Corporació Catalana de Mitjans Audiovisuals. Així mateix, el Consell també creu convenient complementar la referència a la Llei 8/1996, de 5 de juliol, de regulació de la programació audiovisual distribuïda per cable, amb la Instrucció general del Consell de l’Audiovisual de Catalunya, sobre la presència de la llengua i la cultura catalanes i de l'aranès en els mitjans de comunicació audiovisual, aprovada per l’Acord 295/2007, de 19 de desembre de 2007, en la mesura que desenvolupa l’obligació de doblatge i subtitulació de la programació en llengua catalana, o en aranès a la Val d’Aran. 
Així mateix, l’annex tracta, també, de la descripció dels objectius en relació amb la prestació del servei, concretament a través de la identificació de tot un seguit de missions, cadascuna de les quals es desenvolupa a través d’un llistat d’accions concretes; i finalment, del desenvolupament dels principis econòmics expressats en les clàusules del contracte programa.

3. Observacions als objectius de la Societat gestora en el compliment de les funcions de servei públic  

D’acord amb l’article 24 LCA correspon al contracte programa fixar els objectius concrets de servei públic i les accions a emprendre per part de la societat gestora dins del període de la seva vigència, en el marc general dels principis i les missions del servei públic de comunicació audiovisual que estableix la llei.

Cal dir, d’entrada, que en línia amb allò que preveu la LCA, la proposta analitzada posa explícitament de manifest la voluntat d’esdevenir l’instrument a través del qual es desenvolupen les missions de servei públic establertes en la normativa vigent. Concretament, ens trobem davant d’un instrument que no vol limitar-se a fixar el marc financer de la relació entre el Consorci digital i la societat gestora, sinó que a més a més, i de forma principal, té la vocació d’esdevenir l’eina a través de la qual s’establiran els concrets compromisos d’activitat de la societat pel que fa a les diverses vessants de la prestació del servei públic de comunicació audiovisual.

De manera més específica, la proposta conté, en l’apartat IV del seu Annex, l’enumeració dels objectius i les accions de servei públic assumits per part de la societat gestora, els quals inclouen àmbits com ara la informació al ciutadà, la garantia de la continuïtat en la prestació del servei, la promoció, coneixement i difusió de la llengua i la cultura catalanes, la promoció activa de la convivència cívica i el desenvolupament plural i democràtic de la societat, la promoció activa dels drets i les llibertats de les persones, el reforç de la identitat de la comunitat de la demarcació, la definició, aplicació i impuls d’un model de comunicació audiovisual basat en la qualitat, la diversitat, la innovació i el respecte dels drets dels consumidors, la promoció de la indústria audiovisual, la promoció de la incorporació a la societat de la informació, així com la protecció dels joves i dels infants.

Cal assenyalar, prèvia qualsevol altra consideració ulterior, que els objectius i les accions que es contenen a la proposta en relació amb els àmbits esmentats recullen de forma correcta, segons el parer d’aquest Consell, les missions de servei públic que estableix i encomana la LCA, les quals en tot cas són objecte d’especial aplicació i adaptació a les específiques necessitats de la comunitat local de què es tracta. Aquesta adaptació entén el Consell que es mou dins dels marges propis de l’autonomia local constitucionalment garantida i com a tal mereix també una valoració favorable. 

Dit això, i sens perjudici de les esmentades valoracions positives, el Consell considera també necessari de fer tot un seguit d’observacions pel que fa a aspectes concrets vinculats als objectius i accions de referència i a les previsions de compromisos econòmics i aportacions del Consorci.

- Introducció a l’Apartat IV de l’Annex  
Dins la introducció general que es conté a l’apartat IV de l’Annex es diu que “El Consorci establirà els percentatges de producció pròpia i aliena que la societat gestora pot contractar. Així mateix, el Consorci autoritzarà a la societat gestora a formar part de produccions de suport a la producció per la sindicació de programes i l’emissió en cadena, tot establint els criteris o límits, al recurs a la sindicació o programes o a l’emissió en cadena, d’acord amb el que disposi la normativa aplicable i amb el que estableixi el CAC”. Sens perjudici que en estrictes termes formals i legals aquesta previsió sigui correcta, no cal oblidar que un element fonamental dins la prestació del servei públic audiovisual és la garantia de la seva gestió directa (d’acord amb els termes establerts a l’article 23 LCA). 

En conseqüència, el Consell considera que aquest mer recordatori del règim vigent i aplicable al conjunt dels prestadors, públics o privats, no és suficient per a complir amb els requisits mínims exigibles a l’instrument del contracte programa, essent necessari l’establiment dels criteris sobre la base dels quals es constatarà, en el seu cas, la necessitat de disposar de mitjans materials o professionals diferents dels de l’ens responsable de la gestió directa del servei. No cal oblidar, en aquest sentit, que d’acord amb l’article 23.3 LCA aquest recurs a la col·laboració de tercers en la prestació material del servei ha de ser degudament justificada i motivada per part de l’ens gestor corresponent. Si bé es tracta d’una matèria la qual haurà, certament, de resoldre’s, de manera principal, en el marc de la gestió quotidiana o ordinària del servei, resulta aconsellable que ja des del contracte programa s’estableixi algun tipus de criteri en relació a aquesta matèria.

En aquest punt s’ha produït una explicació per la Comissió de seguiment en els termes següents: “En el contracte programa no es contextualitza l’estructura actual i futura tant del Consorci com de la societat gestora, i del model d’explotació. Aclariment: en ambdós casos es treballa amb estructures de direcció estratègica i de gestió, igualment de direcció de continguts i tècnica d’una estructura fixa del mateix, contractant via concurs per criteris d’eficiència, optimització i especialització, el que seria l’explotació tècnica i de continguts, d’acord amb els criteris, principis i fonaments del servei públic i la seva gestió directa. S’annexa presentació” 

Si bé és cert que per part del Consorci s’adjunta una explicació gràfica del contingut i l’origen de la programació, el Consell entén que resulta insuficient als efectes de determinar els percentatges dels diferents tipus de produccions. En aquest sentit, cal fer notar l’aprovació per part del Consell de l’Audiovisual de Catalunya dels documents de criteris d’interpretació dels límits de la gestió directa en la prestació del servei públic de televisió digital terrestre d’àmbit local
 i els relatius a les obligacions que integren el règim dels prestadors del servei de televisió digital terrestre d’àmbit local en matèria de programació original, producció pròpia, emissió en cadena i sindicació de continguts
. Ambdós documents estableixen tot un seguit de criteris d'interpretació amb l’objectiu de clarificar als prestadors públics de serveis de televisió d’àmbit local l’abast de les previsions contingudes a la Llei de la comunicació audiovisual de Catalunya en matèria de gestió directa i de programació original, producció pròpia, emissió en cadena i sindicació de continguts. 
- Continuïtat en la prestació del servei (apartat assenyalat com a objectiu IV.2) 
Aquest títol s’utilitza per a enunciar la missió consistent a possibilitar l’accés dels ciutadans a les diferents prestacions integrants, en cada moment, del servei públic audiovisual. Això es desplega, a continuació, a través de tot un seguit d’accions, que consisteixen a l’emissió d’espais oberts a la participació d’entitats i associacions representatives, i a l’ús de la tecnologia IP (Internet Protocol)
 per tal de permetre la participació dels ciutadans. El Consell entén que aquesta missió presenta, en la seva enunciació i desenvolupament, un cert grau de confusió. En primer lloc, pel que fa al seu títol (continuïtat en el servei), certament difícil de relacionar amb la definició que se’n fa a continuació o amb les accions que s’hi descriuen en el seu marc. Així, la dita definició respondria més aviat, com és evident, al concepte d’universalitat del servei i no pas al de continuïtat. 

D’altra banda, l’acció consistent a oferir espais oberts a la participació de la societat civil a través de la televisió per IP seria quelcom completament desvinculat de l’anterior i com a tal acció es trobaria enunciada d’una manera excessivament genèrica i poc detallada. Cal tenir en compte, en aquest sentit, que correspon al contracte programa –almenys en part-, d’acord amb l’article 33.4 LCA, garantir la participació dels grups socials i polítics més representatius i les entitats sense ànim de lucre dins del territori, si bé el mitjà que el legislador preveu a aquest efecte de forma necessària (sense excloure’n, per tant, d’altres) és la seva integració en un consell de naturalesa consultiva i assessora, en el marc d’allò que estableixi el reglament orgànic i de funcionament. Aquest consell apareix només succintament esmentat (i reiterant la lletra del propi legislador) a l’apartat IV.4.2.- de l’Annex, dins la missió de promoció del desenvolupament democràtic de la societat, i com a una de les accions en què la dita missió es desplegaria. Tot seguit s’inclou també l’acció relativa a: “Garantir el dret d’accés als grups polítics i socials significatius, i la distribució de la programació entre aquests grups, seguint els següents criteris: XXX” (sic). 

Sens perjudici, pel que fa a aquesta darrera, de l’omissió dels criteris corresponents (literalment només trobem les esmentades tres X), sembla que existeix un cert solapament entre les diverses accions que estan essent ara objecte d’anàlisi, podent ser observada, en tots els casos, val la pena d’insistir-hi, una mera enunciació de principis generals sense major desenvolupament dels mateixos. Finalment, pel que fa a la implantació d’una plataforma que suporti televisió per IP, per tal d’”oferir aquesta a la participació”, val a dir que es tracta una acció de difícil comprensió tal com es troba enunciada. Així mateix, no sembla necessària la referència a la tecnologia IP amb la finalitat que es menciona, quan es evident que la interactivitat vinculada al sistema de la transmissió de la TDT proporcionaria un instrument més útil i tecnològicament integrat.

Pel que fa a la participació activa de la ciutadania en la programació, la Comissió de seguiment aclareix que “cal explicitar la clara voluntat del mitjà de garantir la participació activa dels ciutadans, dels grups socials, polítics del nostre territori. Aclariment, en aquest sentit, el model que s’implementa a part d’establir per reglament el Consell consultiu i assessor format per 16 membres  (5 partits polítics, 6 entitats socials i 5 professionals de reconegut prestigi), cal considerar que s’han establert també altres vies. En primer lloc s’està treballant per la posada en marxa del que hem anomenat XAM –Xarxa Audiovisual del Maresme- en la que amb mitjans públics locals i els ajuntaments de la nostra demarcació s’establirà una mena de xarxa de generació i dinamització de continguts digitals audiovisuals de proximitat amb distribució multiplataforma, amb el suport tecnològic i professional del consorci i la societat gestora. I en segon lloc, s’ha obert a concurs públic l’explotació tècnica i de continguts del futur canal, i properament es farà un concurs d’idees de programació i, finalment, el nostre mitjà obrirà la seva programació a la participació oberta i activa d’entitats, associacions... amb el recolzament dels nostres equips.” 

D’acord amb la redacció de l’aclariment efectuat pel Consorci Mataró-Maresme a través de la Comissió de seguiment, el Consell considera que el Consorci esmentat confon la naturalesa del Consell Consultiu i Assessor, definida a l’article 7 del Reglament d’organització i funcionament del servei. En efecte, d’acord amb les previsions d’aquest precepte, aquest Consell té funcions consultives i d’assessorament en relació amb el nomenament dels màxims responsables de la gestió del servei, alhora que, garanteix la participació per part dels grups socials i polítics més representatius dins l’àmbit del Consorci i també de les entitats sense ànim de lucre del mateix territori en la gestió del servei públic de televisió. Aquestes funcions, res tenen a veure amb el dret d’accés a l’espai públic de comunicació que les formacions, entitats, agrupacions disposen d’acord amb l’article 20.3 de la Constitució. En aquest sentit, en el document tramès pel Consorci Mataró-Maresme no s’observa cap criteri per garantir aquest dret d’accés, així com tampoc cap de relatiu a la distribució de la programació entre aquests grups.   

Quant a aquesta l’al·lusió a la tecnologia IP, la Comissió de seguiment estima que “Hi ha certs principis previs del model de servei públic local audiovisual que val la pena explicar per entendre alguns elements presents en el contracte programa. Aclariment, aquest mitjà neix com un servei públic, primant per un cantó la informació objectiva i equilibrada, la participació, la proximitat i el territori, però també la innovació, per la qual cosa neix com a mitjà multiplataforma, el que significa treballar per distribuir i emetre continguts per TDT, per IP, per mòbil o per altres suports i plataformes. La qual cosa ens garanteix en un futur la possibilitat de l’accés universal dels ciutadans al nostre mitjà”. 

- Promoció, coneixement i difusió de la llengua catalana (apartat assenyalat com a objectiu IV.3.1) 
Aquest Consell desconeix quina és la previsió del contracte programa pel que fa al total del nombre d’hores de programació previstes. Per aquest motiu se’ns fa impossible poder observar el grau de compliment de la programació en llengua catalana, tenint en compte que d’acord amb les obligacions lingüístiques que la normativa imposa als prestadors públics (articles 25 de la Llei de política lingüística i 86 de la Llei de la comunicació audiovisual de Catalunya), el català és la llengua normalment emprada en la programació que emetin. Aquest és un aspecte que caldria aclarir. 

Aquest aspecte ha estat objecte d’aclariment per la Comissió de seguiment en el sentit de manifestar que: “(...) el 99% de la nostra programació serà en català”. 

- Promoció de la convivència cívica, impulsant el coneixement i el respecte a les diverses opcions polítiques, socials lingüístiques, culturals i religioses a Catalunya (apartat assenyalat com a objectiu IV.4.1)

Cal advertir a propòsit de la manca de concreció de les accions necessàries per tal de garantir, en el marc del contracte programa, i en compliment d’allò que estableix l’article 26.3.e) LCA, l’accés efectiu, per part de les persones amb discapacitats, a tots els continguts emesos. En aquest sentit, l’acció prevista a l’apartat IV.4.1 de l’Annex de la proposta seria, a parer del Consell, substancialment millorable. 

- Definició, aplicació i impuls d’un model de comunicació audiovisual basat en la qualitat, la diversitat, la innovació i el respecte dels drets dels consumidors (apartat assenyalat com a objectiu IV.7) 

A la vista del contingut de la proposta, és necessari advertir que la referència a possibles limitacions en matèria de publicitat es formula de manera absolutament genèrica en el marc de l’apartat IV.7 de l’Annex, constituint, segons el parer del Consell, i a la vista dels termes en què es pronuncia la legislació vigent, una previsió insuficient en aquesta matèria. 

En aquest sentit, cal fer referència a les previsions contingudes a l’article 31.3 LCA. Segons aquest precepte, “Dins el marc establert per la normativa vigent, correspon al contracte programa de determinar el tipus d’emissions que poden incloure espais publicitaris i, si escau, la durada màxima que poden tenir”. Sens perjudici que la qüestió de la inclusió d’espais publicitaris, i en definitiva, el recurs a una fórmula de finançament de caràcter mixt, incideixi de manera principal en una matèria que haurà de ser objecte de tractament en un apartat posterior, cal emfatitzar ara el fet que la inclusió de missatges de caràcter comercial dins del marc de la prestació del servei públic de comunicació audiovisual és quelcom que incideix de forma rellevant en la qualitat i adequació de la dita prestació. Prescindint ara d’aspectes estrictament econòmics o de finançament, cal dir que l’absència o la moderació de les interrupcions publicitàries, especialment durant l’emissió de determinats continguts, ha estat recollida per part del legislador com una responsabilitat o fins i tot una missió a càrrec de la societat gestora dins les seves funcions de servei públic. 

En definitiva, no es tracta només d’evitar els riscos que es deriven de l’entrada en una situació de competència amb els prestadors privats dins del mercat publicitari, sinó també de que el contingut editorial de servei públic sigui objecte d’una menor interferència o interrupció per part de missatges comercials que en poden resultar especialment aliens, o en definitiva, de que el ciutadà pugui accedir als continguts de servei públic de forma adequada i sense la interposició inapropiada de continguts d’altre naturalesa. 

És per tot plegat que, sens perjudici d’allò que específicament es preveu en matèria de finançament, el legislador requereix que el contracte programa expliciti i detalli quines emissions poden ser interrompudes per missatges publicitaris i fins i tot la durada màxima d’aquests darrers. Cal tenir especialment en compte, a banda d’això, que l’article 100 LCA preveu específicament límits en relació amb la presència de continguts comercials en la prestació del servei públic, els quals són més estrictes que els aplicables als prestadors privats i que constitueixen en qualsevol cas un marc de referència imprescindible.

-  Protecció dels joves i dels infants (apartat assenyalat com a objectiu IV.10) 

Segons el parer d’aquest Consell, aquest epígraf no conté l’establiment de cap mena de missió o objectiu de servei públic en la matèria (en el sentit de preveure una determinada acció positiva prestacional), sinó el mer recordatori dels límits legals en la matèria, exigibles, en conseqüència tant als prestadors públics com als privats.

 4. Les previsions de compromisos econòmics i aportacions del Consorci de l’apartat V de l’Annex 

D’acord amb l’article 31.2 LCA el contracte programa es pot definir com l’instrument pluriennal a través del qual es duu a terme la provisió de les aportacions de l’ens local corresponent a l’entitat gestora del servei, de forma transparent i proporcionada a les missions de servei públic assumides, per tal de garantir un marc de finançament estable i sanejament econòmic.

D’acord doncs amb la regulació esmentada, és clar que la funció principal del contracte programa és subministrar un marc estable de finançament, el qual hauria de permetre l’adequada planificació estratègica de les accions i necessitats de la societat gestora. Cal tenir en compte, en aquest context, que a banda d’aspectes estrictament vinculats a la garantia d’un marc de sanejament econòmic per a la societat gestora, la funció del contracte programa és també la d’atorgar a aquesta, ja s’ha dit, un grau elevat d’autonomia en l’exercici de les seves competències, aïllant possibles interferències del consorci derivades d’una dependència quotidiana en termes de finançament. 

El contracte programa constitueix doncs el marc en què les missions de servei públic genèricament enunciades per part d’aquell es concreten en accions i objectius molt més específics. Aquesta concreció no només té sentit en termes operatius, sinó que és la base a partir de la qual es podran quantificar, precisament, els costos de la prestació del servei públic i dissenyar a aquest efecte un específic sistema de finançament dins dels marges generals que preveu la llei.

D’acord amb el legislador, aquest sistema de finançament pot tenir un caràcter mixt. Amb això es vol dir que els costos que suposa la prestació del servei públic no només es poden cobrir amb aportacions pressupostàries –les quals, això no obstant, i d’acord amb l’article 31.2 LCA, han de ser les principals-, sinó també a través d’altres ingressos com ara els derivats de la participació en el mercat publicitari. Es tracta, com és conegut, d’un model de finançament no només previst per part del legislador català, sinó que compta també amb l’aval de l’ordenament comunitari i la pròpia  Comissió Europea. En aquest sentit, resulta imprescindible remetre’s a allò que s’assenyala en la Comunicació sobre l’aplicació de les normes en matèria d’ajuts públics als serveis públics de radiodifusió (Diari Oficial de les Comissions Europees C320, de 15 de novembre de 2001), així com, de forma més general, a la Comunicació sobre els serveis d’interès general a Europa (COM(2000)580 final), prenent a la seva vegada com a punt de partida el Protocol sobre el sistema de radiodifusió pública dels Estats membres, annex al Tractat constitutiu de les Comunitats Europees. 

Sense que sigui oportú entrar, en aquest context, en una explicació a fons a propòsit del règim vigent en matèria d’ajuts públics dins l’àmbit de la radiodifusió de servei públic, cal insistir en aquest moment en el fet que el legislador català, en sintonia amb l’entorn comunitari, a banda d’avalar l’esmentat model mixt de finançament del servei públic de comunicació audiovisual, preveu que les aportacions pressupostàries han de dur-se a terme de forma transparent
 i proporcionada
. 

A la vista de la proposta presentada, cal dir d’entrada que la mateixa recull i segueix les previsions legals en relació amb la vessant financera de tot contracte programa. En aquest sentit, l’apartat V de l’Annex de la proposta es dedica precisament a identificar les aportacions del Consorci que seran necessàries a fi i a efecte de cobrir les necessitats de finançament que no podran ser cobertes a través d’ingressos comercials, en el benentès que, de forma implícita, s’opta també en aquest cas per un model de finançament mixt (com és prou conegut, és la fórmula a l’ús al nostre país a tots els nivells territorials).

Dit això, esmentar que el Consell va advertir que l’escenari de pressupost que dibuixava en la proposta de contracte programa a aquests efectes preveia unes xifres d’ingressos per publicitat, així com de despeses de personal i corrents, que no apareixien en cap moment mínimament justificades i detallades. És a dir, que no es formulava una mínima connexió o vinculació entre les accions previstes en matèria de desenvolupament de les missions i objectius de servei públic assumits per part de la societat gestora i el pressupost que s’esbossa. Dins d’aquest ordre de consideracions, cal posar de manifest que si bé al Consell és evident que no li correspon l’exercici de cap forma de control comptable sobre la vessant financera de la prestació del servei públic de comunicació audiovisual (i encara menys durant la fase d’elaboració del contracte programa), aquesta institució té atribuïda la funció d’informar preceptivament sobre l’adequació de la proposta de què es tracti als paràmetres legals aplicables, també i especialment des del punt de vista del compliment dels principis de proporcionalitat i transparència pel que fa als mecanismes de finançament. Concretament, i pel que fa al primer, s’ha assenyalat en un paràgraf anterior que la correcta aplicació del mateix exigeix no només la ressenya detallada dels diversos objectius i accions de servei públic que té previst dur a terme la societat gestora, sinó també una quantificació mínimament detallada i justificada dels costos nets que això comporta. 

A la vista de la proposta presentada, val la pena de remarcar-ho, el Consell també ha considerat necessari advertir que els costos nets de la prestació del servei (així com també els possibles ingressos publicitaris) apareixen formulats en termes de mera estimació sense articular-se una mínima justificació o motivació a propòsit de la concreta xifra prevista. Com resulta evident, aquesta és una mancança que requeriria ser corregida en el marc de la versió definitiva del contracte programa.
En resposta a les anteriors observacions realitzades pel Consell, la Comissió de seguiment ha manifestat que “està previst acabar de concretar la previsió de publicitat i les seves limitacions en els propers mesos, amb la posta en marxa dels equips de treball i l’estructura del mitjà, sempre dins dels límits legals establerts i d’acord amb els principis fixats en el contracte programa. S’annexa tarifes aprovades per la societat gestora”. D’altra banda, “pel que fa al detall de l’explotació econòmica del mitjà i del contracte programa val a dir que s’explicitaran amb major detall els números de la societat gestora, aprovats pel seu Consell d’Administració”.

El Consell valora positivament l’esforç de concreció realitzat pel Consorci en la documentació gràfica annexada, en la que s’adjunten els pressupostos de la societat gestora dels anys 2007 i 2008, així com les tarifes de publicitat de la televisió pública. En aquest sentit, el Consell considera que l’arrencada d’una nova experiència de televisió local condiciona a que el primer contracte programa subscrit reflecteixi la dificultat de concretar les previsions financeres en la seva totalitat. Aquesta circumstància, però, cal que sigui corregida en el posterior contracte programa que es subscrigui entre el Consorci Digital-Maresme i la societat gestora Mataró Audiovisual.

4. Conclusió

Per tot l’exposat, el Consell de l’Audiovisual de Catalunya informa amb caràcter preceptiu el contingut de la proposta de contracte programa entre el Consorci Digital Mataró-Maresme i la Societat gestora Mataró Audiovisual per a la prestació del servei públic de televisió de la demarcació de Mataró (referència TL06B, canal 24, programa 1) corresponent al període 2007-2008, de conformitat amb les consideracions i les observacions formulades en els apartats anteriors. 

Barcelona, 6 de maig de 2008.   

� Segons la documentació tramesa al Consell, aquest Consorci està format pels municipis següents: Mataró, el Masnou, Argentona, Premià de Dalt, Sant Andreu de Llavaneres, Alella, Vilassar de Dalt, Tiana, Teià, Cabrils, Sant Vicenç de Montalt, Cabrera de Mar, Caldes d’Estrac i el Consell Comarcal del Maresme.





� Document de criteris aprovat per Acord del Ple del Consell de l’Audiovisual de Catalunya 35/2008, de 18 de març. Document disponible al web del Consell � HYPERLINK "http://www.cac.cat" ��www.cac.cat�.





� Document de criteris aprovat per Acord del Ple del Consell de l’Audiovisual de Catalunya 34/2008, de 18 de març. Document disponible al web del Consell � HYPERLINK "http://www.cac.cat" ��www.cac.cat�.





� La tecnología IP aplicada a les emissions televisives és el conjunt d’estàndards tecnològics i d’especificacions tècniques que permeten que els ordinadors personals rebin el senyal televisiu.    


� El requeriment de transparència ha de ser interpretat de forma especial dins l’àmbit de la prestació de serveis de radiodifusió. Malgrat l’ordenament comunitari vinculi, de forma general, el requeriment de la transparència dins les empreses encarregades de la prestació d’un servei d’interès econòmic general, amb la separació comptable entre les activitats de servei públic i la resta, dins l’específic àmbit de la radiodifusió la Comissió Europea ha estimat reiteradament que aquesta separació és en la pràctica impossible, almenys en matèria de costos, en la mesura en que els mateixos ingressos es poden destinar de fet a activitats de divers ordre. Dit d’altra forma, dins l’àmbit de la radiodifusió és perfectament factible que continguts que són enterament de servei públic siguin a la seva vegada, i des de diverses perspectives, susceptibles d’explotació comercial. De tal manera, en definitiva, que els costos atribuïbles a activitats de servei públic que a la seva vegada donin lloc igualment a ingressos de caràcter comercial poden assignar-se íntegrament a la prestació del servei sense necessitat de separació comptable.





Ara bé, d’acord igualment amb la Comissió, i en aplicació del règim comunitari en matèria de transparència en l’àmbit de les relacions financeres entre els poders públics i les empreses públiques que tenen encomanada la realització d’un servei d’interès econòmic general, el principi de separació de comptes sí resulta parcialment aplicable des del punt de vista dels ingressos, de tal forma que l’esmentada exigència de transparència s’hauria de traduir, en el cas que ens ocupa, en la necessitat que el contracte programa contingui una ressenya detallada de les fonts i la quantitat dels ingressos derivats d’activitats que, d’acord amb la llei i, sobre tot, el propi contracte, no són de servei públic. Igualment, pel que fa referència a les despeses, el contracte programa només haurà d’especificar amb claredat els costos de les activitats específiques que, com a tals, i des de tots els punts de vista, s’han de considerar alienes al servei públic.





� Pel que fa a l’exigència de proporcionalitat, cal interpretar-la en el sentit que a partir del contracte programa hom pugui verificar la necessitat del finançament públic, concretament sobre la base del fet que la quantia dels ajuts públics no ultrapassa els costos nets derivats de l’acompliment de les missions de servei públic, tenint compte òbviament tots els ingressos directes i indirectes que es deriven de la realització d’aquesta activitat. Com es pot comprendre, condició prèvia i necessària per a l’adequat compliment d’aquest requisit legal és l’adequada concreció, per part del propi instrument convencional, del conjunt d’activitats i objectius de servei públic que hauran de ser duts a terme. Un tractament més aprofundit d’aquestes qüestions el podem trobar a la Comunicació de la Comissió Europea sobre l’aplicació de les normes en matèria d’ajuts públics als serveis públics de radiodifusió, així com, de manera particular, a la Decisió de la Comissió Europea de 19 de maig de 2004 en relació a les mesures adoptades per part de Dinamarca a favor de TV2-Dinamarca (C(2004)1814 final).





PAGE  
1
[image: image1.png]

[image: image2.jpg]Consell
de I’Audiovisual
de Catalunya



